I denne sæson har AC Horsens oplevet en fremgang i tilskuergennemsnittet, selvom de i sidste sæson var at finde i mesterskabsspillet, hvor 3500 mennesker i snit er kommet på stadion. Alligevel tager klubben et nyt initiativ i brug, hvor fansene er på kontrakt.

Det går ud på, at de får gratis adgang, øl og vand, mens de til gengæld skal skabe god stemning på CASA Arena.

- Alle ved, at god stemning er vigtig for oplevelsen på stadion, så derfor prøver vi nu at gå lidt utraditionelt til værks, siger klubbens direktør, Kristian Nielsen til Horsens Folkeblad.

Selvom det kan lyde som en sjov lille gimmick, tager de det alvorligt i Horsens. Man kan ikke bare få goderne uden at give noget igen. Hvis man gør det bliver kontrakten ophævet. Desuden skal alle, der skriver under, forbi klubbens koordinator til et møde.

- Vi skal kigge hinanden i øjnene, inden kontrakten skrives under, forklarer Kristian Nielsen.

Det realistiske håb er, at 100-200 mennesker skriver under kontrakten til den kommende sæson, selvom de selvfølgelig gerne vil fylde stemningstribunen, som kan rumme 1000 tilskuere.